Αϋμάρ Α΄ του Ανγκουλέμ

Ο Αϋμάρ, γαλλ.: Aymar ή Adémar (απεβ. στις 2 Απριλίου 926) από τον Οίκο των Γουλιελμιδών ήταν κόμης του Πουατιέ από το 890 έως το 902 και κόμης του Ανγκουλέμ από το 916 έως το 926.

 Βιογραφία 
Ήταν γιος του Εμενόν κόμη του Πουατιέ, και μίας από τον Οίκο των Ροβερτιδών, πιθανώς κόρη του κόμη Όντο Α΄ κόμη του Τρουά.

Ο πατέρας του σκοτώθηκε το 866 κατά τη διάρκεια μάχης εναντίον του συγγενή του Λαντρί, κόμη του Σαιντ, και οι δύο γιοι του, ο Αϋμάρ και ο Αδαλέλμ, ήταν πολύ νέοι για να εξασφαλίσουν την άμυνα και τη διοίκηση του Ανγκουλέμ και του Περιγκέ, που ήταν τα οχυρά του Εμενόν. Ο βασιλιάς Κάρολος Β΄ ο Φαλακρός εμπιστεύτηκε στη συνέχεια τις κομητείες και την κηδεμονία των δύο παιδιών στον κόμη Βυλγκρέν το 869. 

Ο εξάδελφος του βασιλιά Εύδη Α΄ της Γαλλίας, ο Αϋμάρ, εμφανίστηκε στην Αυλή το 889 επικεφαλής ενός αποσπάσματος, για να ενταχθεί στον στρατό του βασιλιά, και να πολεμήσει μία νέα εισβολή των Βίκινγκ. Το 890 ο Ραμνούλφος Β΄ δούκας της Ακουιτανίας και κόμης του Πουατιέ, απεβίωσε στο Παρίσι, αφήνοντας την κομητεία του στον γιο του Εμπλ "Μανζέρ", ο οποίος ήταν ακόμη παιδί, υπό την φροντίδα του Ζερώ ντ'Ωριγιάκ. Ο Ραμνούλφος ήταν ένας από τους Ακουιτανούς άρχοντες, που δεν αναγνώρισαν την εκλογή του Εύδη Α΄ ως βασιλιά και την αποδέχτηκαν μόνο ένα χρόνο αργότερα. Έτσι, ο Εύδης Α΄ προσπάθησε να εκμεταλλευτεί το τέλος του Ραμνούλφου για να εγκαταστήσει εκεί τον αδελφό του Ροβέρτο, μάργραβο της Νευστρίας. Μη θέλοντας να επέμβει άμεσα, ενθάρρυνε τον συγγενή του Αϋμάρ να επιτεθεί στον Ζερώ και τον Εμπλ, εμπιστευόμενος σε αυτόν τον βασιλικό στρατό. Επικεφαλής αυτού του στρατού, ο Αϋμάρ κατέλαβε το Πουατιέ τον Σεπτέμβριο του 892, και ανάγκασε τον Ζερώ και τον Εμπλ να καταφύγουν στην Ωβέρνη. Οι δύο θείοι τού Εμπλ, ο Γκωζμπέρ, κόμης του Σαιντόνζ, και ο Εμπλ, ηγούμενος του Σαιν-Ντενί και του αβαείου του Σεν-Ιλαίρ του Πουατιέ, σκοτώθηκαν στις επακόλουθες μάχες. 

Μόλις ο Αϋμάρ έλεγξε την κομητεία του Πουατιέ, ο Εύδης Α΄ την αφαίρεσε και την έδωσε στον Ροβέρτο. Εκμεταλλευόμενος την απουσία του Ροβέρτου, ο Αϋμάρ αιφνιδίασε τη φρουρά που άφησε ο Ροβέρτος και ανακατέλαβε την πόλη και την κομητεία. Οι Ροβερτιανοί δεν μπορούσαν να τον πολεμήσουν, ωστόσο, επειδή είχαν μάθει για τη στέψη του πρίγκιπα των Καρολιδών Καρόλου Γ΄ του Απλού ως μοναδικού βασιλιά. 

Ο Εύδης Α΄ απεβίωσε το 898 και ο Αϋμάρ ήταν ένας από τους πρώτους άρχοντες που αναγνώρισαν τον Κάρολο Γ΄ ως βασιλιά. Ο τελευταίος αναγνώρισε τον Αϋμάρ ως κόμη του Πουατιέ και τον έκανε κόμη του Λιμουζέν, παρόλα αυτά ήταν παιδικός φίλος του Εμπλ "Μανζέρ". Με την υποστήριξη του Γουλιέλμου Α΄ δούκα της Ακουιτανίας και την ουδετερότητα του βασιλιά, και εκμεταλλευόμενοι την απουσία του Αϋμάρ, ο Εμπλ κατέλαβε το Πουατιέ το 902 και έγινε κόμης του, με τον Αϋμάρ να καταφεύγει στον κόμη Γουλιέλμο Α΄ κόμη του Περιγκόρ, τον κουνιάδο του. 

Το 916, ο Αλντουίν, κόμης του Ανγκουλέμ, αδελφός του Γουλιέλμου Α΄ του Περιγκόρ, πέθανε και η κηδεμονία του γιου του Γουλιέλμου ανατέθηκε στον Αϊμάρ, ο οποίος έτσι έγινε κόμης του Ανγκουλέμ. Πέθανε δέκα χρόνια αργότερα, το 926.

 Οικογένεια 
Νυμφεύτηκε τη Σάνσια, αδελφή του Γουλιέλμου Α΄ του Περιγκόρ. Δεν γεννήθηκαν παιδιά από αυτόν τον γάμο. Η Σάνσια έπεσε θύμα απόπειρας δολοφονίας το 918 από τον Λαμπέρ υποκόμη του Μαρσιγιάκ και τον αδελφό του Αρνό, για την οποία εκτελέστηκαν. 

 Αναφορές 

Κατηγορία:Κόμητες του Ανγκουλέμ
Κατηγορία:Κόμητες του Πουατιέ
Κατηγορία:Οίκος των Γουλιελμιδών